钦定古今图书集成/明伦汇编/氏族典/第290卷 > 唐璿
## 钦定古今图书集成/明伦汇编/氏族典/第290卷 > 唐璿

按《唐书唐璿传》：“璿字休璟，以字行，京兆始平人。曾祖
规，为后周骠骑大将军。休璟少孤，授《易》于马嘉运，传
《礼》于贾公彦。举明经高第，为吴王府典签，改营州户
曹参军，迁朔州长史。垂拱中，迁安西副都护。会吐蕃
破焉耆，安息道大总管韦待价等败，休璟收其溃亡，
以定西土，授灵州都督。圣历中，授凉州都督、右肃政
御史大夫、持节陇右诸军副大使，擢右武威金吾二
卫大将军，进拜夏官尚书、同凤阁鸾台三品，改太子
右庶子。会《契丹》入塞，复以夏官尚书检校幽营等州
都督、安东都护。中宗复位，召授辅国大将军、同中书
门下三品、酒泉郡公，加特进、尚书右仆射，封宋国公。
累迁检校吏部尚书。景龙二年致仕。”未几，复起为太
子少师、同中书门下三品，监修国史。景云初，以特进为朔方行军大总管，备突厥。明年，复请老。延和元年
卒，谥曰忠。休璟以儒者号知兵。子先慎，至陈州刺史，
先择为右金吾卫将军。